CELEX: 32018R2058
Language: bg
Date: 2018-12-17 00:00:00
Title: Регламент (ЕС) 2018/2058 на Съвета от 17 декември 2018 година за определяне на възможностите за риболов на някои рибни запаси и групи рибни запаси за 2019 година в Черно море

27.12.2018   
               
               
                  BG
               
               
                  Официален вестник на Европейския съюз
               
               
                  L 329/8
               
            
         РЕГЛАМЕНТ (ЕС) 2018/2058 НА СЪВЕТА
         от 17 декември 2018 година
         за определяне на възможностите за риболов на някои рибни запаси и групи рибни запаси за 2019 година в Черно море
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43, параграф 3 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     В член 43, параграф 3 от Договора се предвижда, че Съветът, по предложение на Комисията, приема мерки за определянето и разпределянето на възможностите за риболов.
                  
               
                     (2)
                  
                  
                     С Регламент (ЕС) № 1380/2013 на Европейския парламент и на Съвета (1) се въвежда изискването за приемане на мерки за опазване, като се вземат предвид наличните научни, технически и икономически становища, включително — когато това е целесъобразно — докладите, изготвени от Научния, технически и икономически комитет по рибарство (НТИКР).
                  
               
                     (3)
                  
                  
                     Съветът е натоварен с приемането на мерките за определяне и разпределяне на възможностите за риболов по риболовни дейности или група риболовни дейности в Черно море, включително — когато е целесъобразно — някои функционално свързани с това условия. В съответствие с член 16, параграфи 1 и 4 от Регламент (ЕС) № 1380/2013 възможностите за риболов се разпределят на държавите членки така, че да осигуряват относителна стабилност на риболовните дейности на всяка държава членка за всеки рибен запас или вид риболов и в съответствие с целите на общата политика в областта на рибарството, установени в член 2, параграф 2 от същия регламент.
                  
               
                     (4)
                  
                  
                     На своето 41-во годишно заседание през 2017 г. Генералната комисия по рибарство за Средиземно море прие Препоръка GFCM/41/2017/4 относно многогодишен план за управление на риболова на калкан в географска подзона 29 (Черно море). С препоръката се установява общ допустим улов (ОДУ) за калкан за две години (2018—2019 г.) с временно разпределяне на квотите. Тази мярка следва да се въведе в правото на Съюза.
                  
               
                     (5)
                  
                  
                     Възможностите за риболов следва да се определят въз основа на наличните научни становища, като бъдат отчетени биологичните и социално-икономическите фактори и същевременно се гарантира справедливо третиране на различните сектори на риболова, както и въз основа на мненията, изразени при консултациите със заинтересованите страни.
                  
               
                     (6)
                  
                  
                     В съответствие с предоставените от НТИКР научни становища е необходимо да се запази сегашното равнище на смъртност от риболов, за да се гарантира устойчивостта на запаса от цаца в Черно море.
                  
               
                     (7)
                  
                  
                     За използването на определените в настоящия регламент възможности за риболов се прилага Регламент (ЕО) № 1224/2009 на Съвета (2), и по-специално членове 33 и 34 от него, отнасящи се до записването на улова и съобщаването на данните относно изчерпването на възможностите за риболов. Във връзка с това е необходимо да се определят кодовете, които да бъдат използвани от държавите членки при изпращането до Комисията на данни относно разтоварването на суша на запаси, за които се прилага настоящият регламент.
                  
               
                     (8)
                  
                  
                     В съответствие с член 2 от Регламент (ЕО) № 847/96 на Съвета (3) трябва да бъдат определени запасите, за които се прилагат различните мерки, посочени в него.
                  
               
                     (9)
                  
                  
                     По отношение на запаса от калкан следва да се предприемат допълнителни мерки за опазване. Със запазване на приложимата в момента двумесечна забрана за риболов от 15 април до 15 юни ще продължи да се осигурява защита за запаса по време на размножителния период на калкана. Управлението на риболовното усилие и ограничаването на риболовните дни до 180 годишно би оказало положително въздействие върху опазването на този запас.
                  
               
                     (10)
                  
                  
                     За да се избегне прекъсване на риболовните дейности и за да се осигури поминъкът на рибарите от Съюза, е важно съответните видове риболов в Черно море да бъдат разрешени от 1 януари 2019 г. От съображения за спешност настоящият регламент следва да влезе в сила веднага след публикуването му.
                  
               
                     (11)
                  
                  
                     Възможностите за риболов следва да се използват в пълно съответствие с приложимото право на Съюза,
                  
               ПРИЕ НАСТОЯЩИЯ РЕГЛАМЕНТ:
         ГЛАВА I
         
            ПРЕДМЕТ, ОБХВАТ И ОПРЕДЕЛЕНИЯ
         
         
            Член 1
            Предмет
            С настоящия регламент се определят възможностите за риболов за 2019 г. за риболовните кораби на Съюза, плаващи под знамето на България и на Румъния, по отношение на следните запаси в Черно море:
            
                        а)
                     
                     
                        цаца (Sprattus sprattus);
                     
                  
                        б)
                     
                     
                        калкан (Psetta maxima).
                     
                  
         
            Член 2
            Обхват
            Настоящият регламент се прилага по отношение на риболовните кораби на Съюза, плаващи под знамето на България или Румъния, които извършват дейност в Черно море.
         
         
            Член 3
            Определения
            За целите на настоящия регламент се прилагат следните определения:
            
                        а)
                     
                     
                        „Черно море“ означава географска подзона 29, определена в приложение I към Регламент (ЕС) № 1343/2011 на Европейския парламент и на Съвета (4);
                     
                  
                        б)
                     
                     
                        „риболовен кораб“ означава всеки кораб, оборудван за търговска експлоатация на морски биологични ресурси;
                     
                  
                        в)
                     
                     
                        „риболовен кораб на Съюза“ означава риболовен кораб, плаващ под знамето на държава членка и регистриран в Съюза;
                     
                  
                        г)
                     
                     
                        „запас“ означава морски биологичен ресурс, който се среща в определена зона на управление;
                     
                  
                        д)
                     
                     
                        „общ допустим улов“ (ОДУ) означава количеството от всеки запас, което може да бъде уловено в рамките на една година;
                     
                  
                        е)
                     
                     
                        „автономна квота на Съюза“ означава ограничение на улова, разпределено автономно на риболовните кораби на Съюза при липсата на договорен ОДУ;
                     
                  
                        ж)
                     
                     
                        „аналитична квота“ означава автономна квота на Съюза, за която е налице аналитична оценка;
                     
                  
                        з)
                     
                     
                        „аналитична оценка“ означава количествена оценка на тенденциите за даден запас въз основа на данни за биологичните особености и експлоатацията на запаса, за които е установено с научен преглед, че са с достатъчно добро качество за осигуряване на научно становище относно възможностите за бъдещ улов.
                     
                  
         ГЛАВА II
         
            ВЪЗМОЖНОСТИ ЗА РИБОЛОВ
         
         
            Член 4
            Разпределяне на възможностите за риболов
            
               1.   Автономната квота на Съюза за цаца, нейното разпределяне между държавите членки и — когато е приложимо — функционално свързаните с това условия са определени в приложението.
            
            
               2.   ОДУ за калкан, който е приложим във водите на Съюза и за риболовните кораби на Съюза, разпределянето на този ОДУ между държавите членки и — когато е приложимо — функционално свързаните с това условия, са определени в приложението.
            
         
         
            Член 5
            Специални разпоредби относно разпределянето
            Разпределянето на възможностите за риболов между държавите членки, определено в настоящия регламент, не засяга някое от следните:
            
                        а)
                     
                     
                        размените, извършени съгласно член 16, параграф 8 от Регламент (ЕС) № 1380/2013;
                     
                  
                        б)
                     
                     
                        приспаданията и преразпределенията, извършени съгласно член 37 от Регламент (ЕО) № 1224/2009;
                     
                  
                        в)
                     
                     
                        приспаданията, извършени съгласно членове 105 и 107 от Регламент (ЕО) № 1224/2009.
                     
                  
         
            Член 6
            Управление на риболовното усилие за калкан
            За риболовните кораби на Съюза — независимо от тяхната обща дължина — с разрешение за риболов на калкан в Черно море не се допуска превишаване на 180 риболовни дни годишно.
         
         ГЛАВА III
         
            ЗАКЛЮЧИТЕЛНИ РАЗПОРЕДБИ
         
         
            Член 7
            Предаване на данни
            Когато съгласно членове 33 и 34 от Регламент (ЕО) № 1224/2009 държавите членки изпращат на Комисията данни относно разтоварванията на суша на риба от уловените запаси, те са длъжни да използват определените в приложението към настоящия регламент кодове на запасите.
         
         
            Член 8
            Влизане в сила
            Настоящият регламент влиза в сила в деня след публикуването му в Официален вестник на Европейския съюз.
            
            Прилага се от 1 януари 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 декември 2018 година.
            
               
                  За Съвета
               
               
                  Председател
               
               E. KÖSTINGER
            
         
         
            (1)  Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).
         
            (2)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).
         
            (3)  Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите (ОВ L 115, 9.5.1996 г., стр. 3).
         
            (4)  Регламент (ЕС) № 1343/2011 на Европейския парламент и на Съвета от 13 декември 2011 г. относно определени разпоредби за риболова в зоната по Споразумението за GFCM (Генералната комисия по рибарство в Средиземно море) и за изменение на Регламент (ЕО) № 1967/2006 на Съвета относно мерките за управление на устойчивата експлоатация на рибните ресурси в Средиземно море (ОВ L 347, 30.12.2011 г., стр. 44).
      
      
         
            ПРИЛОЖЕНИЕ
            В таблиците в настоящото приложение се определят ОДУ и квотите в тонове живо тегло, както и — когато е приложимо — функционално свързаните с тях условия.
            
                        
                           Вид:
                        
                     
                     
                        Цаца
                        
                           Sprattus sprattus
                        
                     
                     
                        
                           Зона:
                        
                     
                     
                        Води на Съюза в Черно море
                        (SPR/F3742C)
                     
                  
                        България
                     
                     
                        8 032,50 
                     
                     
                         
                     
                     
                         
                     
                  
                        Румъния
                     
                     
                        3 442,50 
                     
                     
                         
                     
                     
                         
                     
                  
                        Съюз
                     
                     
                        11 475 
                     
                     
                         
                     
                     
                         
                     
                  
                        ОДУ
                     
                     
                        Не се прилага/не е договорено
                     
                     
                         
                     
                     
                        Аналитична квота
                        Член 3 от Регламент (ЕО) № 847/96 не се прилага.
                        Член 4 от Регламент (ЕО) № 847/96 не се прилага.
                     
                  
               
            
                        
                           Вид:
                        
                     
                     
                        Калкан
                        
                           Psetta maxima
                        
                     
                     
                        
                           Зона:
                        
                     
                     
                        Води на Съюза в Черно море
                        (TUR/F3742C)
                     
                  
                        България
                     
                     
                        57
                     
                     
                         
                     
                     
                         
                     
                  
                        Румъния
                     
                     
                        57
                     
                     
                         
                     
                     
                         
                     
                  
                        Съюз
                     
                     
                        114 (*1)
                        
                     
                     
                         
                     
                     
                         
                     
                  
                        ОДУ
                     
                     
                        644
                     
                     
                         
                     
                     
                        Аналитичен ОДУ
                        Член 3 от Регламент (ЕО) № 847/96 не се прилага.
                        Член 4 от Регламент (ЕО) № 847/96 не се прилага.
                     
                  
               (*1)  От 15 април до 15 юни 2019 г. се забранява всякаква риболовна дейност, включително трансбордиране, вземане на борда, разтоварване на суша и първа продажба.